ྡོམ་པ་རྣམས་ཀྱི་ནང་ནས་མཆོག་ཏུ་གྱུར་པ་ཡིན་ཏེ། འཕགས་མ་ལས། གང་ལ་སྡོམ་དང་སྡོམ་པ་མ་ཡིན་རློམ་སེམས་མེད། ། འདི་ནི་ཚུལ་ཁྲིམས་སྡོམ་པར་རྣམ་པར་འདྲེན་པས་གསུངས། ། ཞེས་གསུངས་པ་ཡིན་ནོ། ། རྩ་བའི་ལྟུང་བ་བཅུ་གཉིས་པའི་དབང་དུ་བྱས་ནས། བསླབ་པ་ཀུན་ལས་བཏུས་པ་ལས་ཀྱང་། དེ་ཕྱྀར་རྒྱལ་བའི་སྡོམ་པའི་མདོར། ། གང་གིས་སེམས་ཅན་མ་དད་གྱུར༑ ༑དེ་ནི་བསྒྲིམས་ཏེ་རྣམ་སྤངས་ཞེས། ། དཀོན་མཆོག་སྤྲིན་ལས་བཀའ་བསྩལ་ཏོ། ། ཞེས་གསུངས་སོ། ། དེ་བས་ན་དཀོན་མཆོག་སྤྲིན་ལས་གསུངས་པ་ནི༑ བྱང་ཆུབ་སེམས་དཔའི་ཡང་དག་པར་སྤྱོད་པ་དེ་གང་ཞེ་ན། བྱང་ཆུབ་སེམས་དཔའ་གང་གི་ཕྱིར་དེ་ལ་སེམས་ཅན་རྣམས་མ་དད་པར་གྱུར་པའི་གནས་མ་ཡིན་པར་མི་སྤྱོད། ཡུལ་མ་ཡིན་པར་མི་སྤྱོད། དུས་མ་ཡིན་པར་མི་སྨྲ་བ་ཡིན་ནོ་ཞེས་བྱ་བ་ལ་སོགས་པ་རྒྱ་ཆེར་གསུངས་སོ། ། ཆོས་ལྔ་(ཞལུཡང་)དག་པར་བསྡུད་པའི་མདོ་ལས་ཀྱང་། གང་སེམས་སུ་བསྲུང་བ་དེ་ནི་ཚུལ་ཁྲིམས་བསྲུང་བ་ཡིན་ནོ་ཞེས་འབྱུང་ལ། བྱང་ཆུབ་སེམས་དཔའི་སོ་སོར་ཐར་པ་ལས་ཀྱང་། མ་དད་པ་སྤང་བའི་ཕྱིར་མདུན་དུ་སོ་ཤིང་བཟའ་བར་མི་བྱ། མཆིལ་མ་དོར་བར་མི་བྱའོ་ཞེས་གསུངས་ལ། ཚངས་པས་ཞུས་པའི་མདོ་ལས་ཀྱང་། བག་གསར་བཞིན་དུ་བྱའོ་ཞེས་གསུངས་སོ། ། མདོ་དེ་དག་གི་དོན་བསླབ་བཏུས་ལས། དེ་ལྟར་ལོངས་སྤྱོད་དུ་བྱ་བ་ཆུའམ་ཐང་ལ་གཅིན་དང་། ཕྱི་ས་དང་། མཆིལ་མ་དང་། རྣག་ལ་སོགས་པ་དམན་པ་རྣམས་དབེན་ཀྱང་རུང་། མི་དབེན་ཀྱང་རུང་སྟེ་ལྷ་དང་མི་སེམས་བསྲུང་བའི་ཕྱིར་མི་དོར་རོ་ཞེས་མ་དད་པ་སྤང་བའི་ཕྱིར་སྤྱོད་པ་བསྟན་པ་ཡིན་ནོ། ། བྱང་ཆུབ་སེམས་དཔའ་ལ་མ་དད་ན་ཆེས་སྡིག་ལྕི་བ་ཡིན་པའི་ཕྱིར་མ་དད་པའི་སྤྱོད་པ་བྱས་ན་སེམས་མ་བསྲུངས་པར་འགྱུར་བས་ན་རྩ་བའི་ལྟུང་བ་ཡིན་ཏེ་རྒྱས་པར་མདོ་དག་ལས་ཤེས་པར་བྱའོ། ། འདི་ནི་འདུལ་བ་ལས་ཀྱང་ཁྱྀམ་སུན་འབྱིན་པ་དགེ་འདུན་གྱི་ལྷག་མར་གསུངས་པ་ཡིན་ནོ། ། རྩ་བའི་ལྟུང་བ་བཅུ་གསུམ་པའང་དགོས་པ་རྒྱ་ཆེན་པོ་མཐོང་བ་དེའི་ཚེ་དམ་ཚིག་གི་རྫས་དག་བསྟན་པ་ཡིན་ཏེ། དེ་སྐད་དུ། འཕགས་པ་ཏིང་ངེ་འཛིན་རྒྱལ་པོའི་མདོའི་བུ་མོ་ཡེ་ཤེས་ལྡན་གྱི་ལེའུ་ལས་ཀྱང་ཤ་ཟ་བ་གང་བྱུང་བ་དེ་ནི་དོན་ཆེན་པོ་བསྒྲུབ་པའི་ཕྱིར་ཉེས་པ་མེད་དེ། དགེ་སློང་འདི་ནི་འཆི་བའི་དུས་བགྱིས་ན། འཛམ་བུའི་གླིང་དུ་ཏིང་འཛིན་སྒྲ་ཡང་ནི། ། སེམས་ཅན་རྣམས་ལ་རྟག་ཏུ་ནུབ་པར་འགྱུར། ། འདི་ཐོས་(ཞཟོས)པས་ན་ཏིང་འཛིན་རྣམས་ཀྱང་ཐོབ། ། ཅེས་འབྱུང་ངོ་། ། བུ་མོ་ཡེ་ཤེས་ལྡན་གྱི་རྟོགས་པ་བརྗོད་པའང་བཤད་པར་བྱའོ། ། དེ་བས་ན་འདིར་ཤ་མ་ཟོས་ན་ལྟུང་བ་མེད་པའི་གཟུགས་བརྙན་དུ་འགྱུར་བས་སྤང་བྱ་ཡིན་ནོ། ། དེ་བཞིན་དུ་དམ་ཚིག་གི་རྫས་མ་བསྟེན་ན་ཡང་ཡེ་ཤེས་ཀྱི་མཁའ་འགྲོ་མ་རྣམས་ཀྱིས་བྱིན་གྱིས་རློབས་པར་མི་འགྱུར་བས་རྩ་བའི་ལྟུང་བར་བྲིས་ཏེ་འདྲ་བ་ཉིད་ཡིན་ནོ། ། འདུལ་བ་ལས་ཀྱང་རྣམ་གསུམ་ཡོངས་སུ་དག་པའི་ཤ་ཟོས་ན་སྤོང་བའི་བར་ཆད་དུ་མི་འགྱུར་རོ་ཞེས་གསུངས་པ་ཡིན་ནོ། ། རྩ་བའི་ལྟུང་བ་བཅུ་བཞི་པའང་བུད་མེད་རྣམས་ནི་རྟགས་ཤེས་རབ་ཀྱི་ཕ་རོལ་ཏུ་ཕྱིན་པ་ཡིན་པའི་ཕྱིར་མི་སྨད་པར་འཐད་ལ། སྐྱེས་པ་ལས་བྱེ་བྲག་བུད་མེད་ལ་བཀར་ཏེ་སྨོད་པ་འདི་ནི་ལྟུང་བ་སྟེ་བུ་མོ་བློ་གྲོས་བཟང་མོས་ཞུས་པའི་མདོ་ལས། འདི་སྐད་དུ་འཇམ་དཔལ་གྱིས་གསོལ་པ། སློབ་དཔོན་གྱིས་ད་དུང་བུད་མེད་ཀྱི་གནས་ལས་མ་བསྒྱུར་ཏོ། ། བུ་མོས་སྨྲས་པ། འཇམ་དཔལ་སྐྱེས་པ་ཞེས་བྱ་བ་དང་། བུད་མེད་ཅེས་བྱ་བར་འཛིན་པ་འདི་ནི་ཁྱོད་ཀྱི་ལྟུང་བའི་ནང་ན་ཆེན་པོའོ། ། དེ་ལྟ་ནའང་ཁྱོད་ཀྱི་རྣམ་པར་རྟོག་པ་འདི་སྤང་བར་བྱ་བའི་ཕྱིར་ཞེས་བྱ་བ་ལ་སོགས་པ་རྒྱ་ཆེར་གསུངས་ནས། སྐྱེས་པའི་ལུས་སུ་བསྒྱུར་བ་ཡིན་ནོ། ། འདུལ་བ་(ཞ+ལུང་)ལས་ཀྱང་། སྐྱེས་པ་དང་བུད་མེད་གཉིས་ཀས་མཐུན་པར་དགྲ་བཅོམ་པ་ཐོབ་པ་ཡིན་པས་ན་འདྲ་བ་ཉིད་ཡིན་ནོ། ། དེ་ལ་སོགས་པ་རྒྱ་ཆེར་ཐེག་པ་ཆེན་པོའི་མདོ་དག་ལས་བལྟས་ཤིང་ཤེས་པར་བྱའོ། ། འདིར་རྒྱུད་ཀྱི་ལུང་ཅིའི་ཕྱིར་མི་འབྲི་ཞེ་ན། བཅུ་བཞི་པོ་རྣམས་རྒྱུད་ཉིད་ནས་འབྱུང་བའི་ཕྱིར་རོ། ། དེས་ན་འདི་དག་ནི་ཐེག་པ་ཆེན་པོའི་རྒྱུད་དང་མདོ་དག་མཐུན་པར་བསྟན་པ་ཡིན་ནོ། ། འོ་ན་མདོ་དག་ནས་བསྟན་པས་ཆོག་མོད། རྒྱུད་དུ་བསྟན་ཅི་དགོས། མཐུན་པའི་ཕྱིར་གསང་སྔགས་ཆེས་མཆོག་ཏུ་འགྱུར་རོ་ཞེས་སྨྲ་བ་དག་ནི་དོན་མེད་དོ། ། ཞེས་ཟེར་ན༑ མཐུན་པར་བསྟན་པས་བསྲུང་བར་དཀའ་བའི་འཇིགས་པ་སྤངས་པ་ཡིན་ལ། མདོ་ནས་བསྟན་ཀྱང་མདོ་དེ་དག་ཀྱང་འཐོར་བ་དང་། འཁྲུགས་པ་དང་། མི་གསལ་བ་དང་། ཇི་ལྟ་བ་བཞིན་ཉམས་སུ་བླང་བའི་ཐབས་མི་ཤེས་པའི་ཕྱིར། ཕ་རོལ་ཏུ་ཕྱིན་པའི་སྡེ་སྣོད་དག་ནི་མི་ཟབ་ལ། འདིར་རྡོ་རྗེ་ཐེག་པ་ལ་ནི་དེ་དག་གི་སྐྱོན་ཐམས་ཅད་སྤངས་པའི་ཕྱིར་ཆེས་ཟབ་པ་ཉིད་དུའང་འགྲུབ་པ་ཡིན་ནོ། ། བསྲུང་བར་དཀའོ་ཞེས་སྨྲ་བའི་རྩོད་པ་བཟློག་པའི་སྐབས་བསྟན་ཟིན་ཏོ། ། ། །རྩོད་པ་གཉིས་པ་བསྲུངས་ན་ཕན་ཡོན་ཆེ་ལ། མ་བསྲུངས་ན་ཉེས་དམིགས་ཆེའོ་ཞེས་སྨྲ་བ་འདི་ནི་ཁོ་བོ་ཅག་ཀྱང་དེ་ཁོ་ན་བཞིན་དུ་སྨྲ་སྟེ། དམ་ཚིག་མ་བསྲུངས་པར་དངོས་གྲུབ་འགྲུབ་པའི་སྐབས་མེད་ལ། ངན་འགྲོ་སྐྱེད་པར་བྱེད་པ་ནི་ཆོས་ཉིད་ཡིན་ཏེ། ཐེག་པ་ཆེན་པོ་མཐའ་དག་མཐུན་ནོ། ། ཡང་བསྲུངས་ན་ཕན་ཡོན་ཆུང་ལ། མ་བསྲུང་ན་ཉེས་དམིགས་ཆེ་བ་ཡང་མཐོང་སྟེ་སོ་སོར་ཐར་པ་བཞིན་ནོ། ། འདི་ཇི་ལྟར་ཞེ་ན། བསྙེན་གནས་ཀྱིས་ཀྱང་མཐོ་རིས་ཐོབ་པར་འདོད་ལ། དགེ་སློང་གི་སྡོམ་པས་ཀྱང་མཐོ་རིས་ལས་མི་འགྲུབ་པའི་ཕྱིར་ཕན་ཡོན་ཆུང་ལ། རབ་ཏུ་བྱུང་བའི་ཕྱོགས་དེ་ལ་ཉེས་བྱས་ཕྲ་བའི་ཕྲ་བ་ཞིག་བྱུང་ཡང་རྒྱལ་ཆེན་རིགས་བཞིའི་ལྷའི་ཚེ་ཚད་ཀྱི་སེམས་ཅན་དམྱལ་བར་སྐྱེ་བར་འགྱུར་བར་ལྟུང་བ་སྡཻ་ལྔའི་ལྕི་ཡང་བསྟན་པའི་མདོ་ལས་གསུངས་པས་ན། གཞན་ཉམས་ན་ཇི་ལྟ་བུའི་སྡུག་བསྔལ་ཆེས་ཆེ་བ་དག་བསྐྱེད་པ་ལྟ་སྨོས་ཀྱང་ཅི་དགོས་ཏེ་ཉེས་པ་ཆེ་བ་ཡིན་ནོ། ། དེ་ལ་འདི་སྐད་དུ། མཐོ་རིས་སུ་མཉམ་ཡང་བདེན་པ་བཞིའི་རྟོགས་པ་དང་ལྡན་ན། ཁྱིམ་པའི་ཕྱོགས་ལ་ནི་ཕྱིར་མི་འོང་བ་འགྲུབ་ལ། རབ་ཏུ་བྱུང་བས་ནི་དགྲ་བཅོམ་པ་འགྲུབ་པ་ཡིན་ནོ་ཞེས་སྨྲ་ན་དེ་ལྟ་མ་ཡིན་ཏེ། མངོན་པར་འབྱུང་བའི་མདོ་ལས། ལྔ་སྡེའི་རྗེས་ཁོ་ན་ལ་ཁྱྀམ་བདག་གྲགས་པས་ཁྱིམ་པའི་ཆ་ལུགས་མ་སྤངས་པར་དགྲ་བཅོམ་པའི་འབྲས་བུ་ཐོབ་པ་ཡིན་པས་ན་དེ་བཞིན་གཤེགས་པས་ཆེད་དུ་བརྗོད་པ་གསུངས་པ། རྒྱན་གྱིས་བརྒྱན་པར་གྱུར་ཀྱང་ཆོས་སྤྱོད་ཅིང་། ། དུལ་ཞིང་ཡང་དག་སྡོམ་ལ་ཚངས་པར་སྤྱོད། ། འབྱུང་པོ་ཀུན་ལ་ཆད་པ་སྤངས་པ་ནི། ། དགེ་སློང་དགེ་སྦྱོང་དེ་ཡིན་བྲམ་ཟེ་དེ། ། ཞེས་གསུངས་པ་ཡིན་ནོ། ། དེ་ལྟར་ན་འདི་ནི་ཚུལ་ཁྲིམས་(ཞབརྟུལ་ཞུགས་)ཀྱི་ཁྱད་པར་མིན་ལ། བདེན་པ་བཞིའི་རྟོགས་པས་ཕྱེ་བ་ཡིན་ནོ། ། རབ་ཏུ་བྱུང་བའི་ཕྱོགས་ལའང་དགེ་སློང་དང་དགེ་ཚུལ་ལ་ཁྱད་པར་མེད་དེ། གཉིས་ཀས་དགྲ་བཅོམ་པ་ཐོབ་པ་ཡིན་ནོ། ། ལེགས་པར་དཔྱད་ན་དགེ་ཚུལ་ཉིད་བཟང་སྟེ། ལོ་བདུན་པ་ལ་དགེ་ཚུལ་བྱས་ནས་དེ་ཉིད་ཀྱི་ཚེ་དགྲ་བཅོམ་པ་ཐོབ་པ་ནི་འདུལ་བ་ལུང་དང་། གང་པོ་ལ་སོགས་པའི་རྟོགས་པ་བརྗོད་པ་བརྒྱ་པ་ལས་ཀྱང་འབྱུང་བ་ཡིན་ལ། དགེ་སློང་ནི་ལོ་ཉི་ཤུ་མ་ལོན་པར་བསྙེན་པར་རྫོགས་པར་བྱར་མེད་ལ། དེ་ནས་གདོད་དགྲ་བཅོམ་པ་ལ་བརྩམ་པའི་ཕྱིར་རོ། ། དེས་ན་འབྲས་བུ་དགྲ་བཅོམ་པ་ལ་ནི་ཁྱད་པར་མེད་ལ། རང་སངས་རྒྱས་དང་། སངས་རྒྱས་གཉིས་ནི་རང་འབྱུང་ཡིན་པའི་ཕྱིར་འདི་ན་དགེ་ཚུལ་དང་། དགེ་སློང་ཞེས་བྱ་བའི་ཐ་སྙད་མེད་དོ། ། ཡང་ལས་ཐམས་ཅད་དགེ་སློང་ལ་རག་ལས་པའི་ཕྱིར་གཙོ་བོ་ཡིན་ནོ་ཞེ་ན། དེ་ལྟར་ནའང་འབྲས་བུའི་ཁྱད་པར་མ་མཐོང་བའི་ཕྱིར་དགེ་སློང་འདི་གཞན་དོན་ལ་བློ་སྦྱོང་བ། ཐེག་པ་ཆེན་པོར་བཀྲི་བའི་ཐབས་ཡིན་པར་མངོན་ཏེ། འདིས་ཐེག་པ་གཅིག་པར་ཡང་འགྲུབ་པ་ཡིན་ནོ། ། ཐེག་པ་གཅིག་པར་གྲུབ་པའི་ཚེ་ཉེས་པ་ཆེ་ལ། ཕན་ཡོན་ཆུང་བའི་སོ་སོར་ཐར་པས་ཅི་ཞིག་བྱ་ཞེས་བྱ་བར་ཡང་རྟོགས་པ་ཡིན་ལ། བློ་དམན་པ་རྣམས་ལ་ནི་དགེ་སློང་ཉིད་མཆོག་ཡིན་ཏེ། སངས་རྒྱས་ཀྱི་བསྟན་པའི་རྩ་བ་ལྟ་བུ་ཡིན་ནོ། ། ཞེས་བྱ་བར་ཤེས་པར་བྱ་སྟེ། འཕགས་པ་འཇམ་དཔལ་རྩ་བའི་རྒྱུད་ལས། སངས་རྒྱས་བསྟན་པ་རིན་ཆེན་སྒྲོན༑ ༑ འབར་བའི་སྣོད་ནི་དཀའ་ཐུབ་ཅན། ། ངུར་སྨྲིག་འཛིན་པ་ཤཱཀྱའི་སྲས། ། དགེ་སློང་རྣམས་ནི་ཡིན་ཕྱིར་རོ། ། ཞེས་གསུངས་སོ། ། རྒོལ་བ་གཉིས་པ་བཟློག་པ་བསྟན་ཟིན་ཏོ། ། ། །གསུམ་པ་སློབ་དཔོན་དང་སློབ་མ་མཚན་ཉིད་དང་མི་ལྡན་པའི་ཕྱིར་རོ་ཞེས་རྒོལ་བའི་ལན་ནི། རྡོ་རྗེ་ཐེག་པའི་ཐོས་པ་དང་མི་ལྡན་པ་ཁ་ཅིག་སློབ་དཔོན་གྱིས་སྤྲུལ་པའི་དཀྱིལ་འཁོར་སྤྲུལ་ནུས་ཤིང་། སློབ་མས་སྤྲུལ་པའི་དཀྱིལ་འཁོར་ལྟ་ནུས་པའི་ཚེ། རྡོ་རྗེ་ཐེག་པ་ལ་འཇུག་པ་ཡིན་ནོ་ཞེས་ཟེར་ཏེ། འདི་དག་ནི་རང་དགར་སྨྲ་བ་ཡིན་ནོ། ། ཅིའི་ཕྱིར་ཞེ་ན། རྒྱུད་དང་བསྟན་བཅོས་མཐའ་དག་ནས་ལས་དང་པོ་པའི་རྡོ་རྗེ་སློབ་དཔོན་གྱིས་གྲངས་ཀྱི་བསྙེན་པ་ཇི་ལྟར་བྱ་བ་དང་། ས་སྦྱོང་བ་ལ་སོགས་ཏེ་སའི་ཆོ་ག་ཇི་ལྟར་བྱ་བ་དང་། སྟ་གོན་དང་། དངོས་གཞིའི་ཚེ་ཡང་དཀྱིལ་འཁོར་བྲི་བའི་ཕྱིར་ཐིག་དང་། རྡུལ་ཚོན་དང་། སློབ་མ་ལ་ཇི་ལྟར་དབང་བསྐུར་བ་ལ་སོགས་པ་ལས་དང་པོ་པའི་བྱ་བ་འབའ་ཞིག་ལས། སྤྲུལ་པའི་དཀྱིལ་འཁོར་ལ་སོགས་པ་བཤད་པ་མེད་པའི་ཕྱིར་རོ། ། ཡང་འདི་སྐད་དུ༑  དཀྱིལ་འཁོར་སྤྲུལ་ནུས་ཤིང་ལྟ་ནུས་པ་ལ་སོགས་པ་མྀན་ཡང་སློབ་དཔོན་དང་༑  སློབ་མ་མཚན་ཉིད་དང་མི་ལྡན་པའི་ཕྱིར་ཞེ་ན། སོ་སོར་ཐར་པའི་མཁན་པོ་དང་། སློབ་དཔོན་དང་། ཐེག་པ་ཆེན་པོའི་དགེ་བའི་བཤེས་གཉེན་དང་། གསང་སྔགས་ཀྱི་བླ་མ་དང་། གསུམ་ཀ་ལ་མཚན་ཉིད་ཁ་རེ་མ་ཚང་བ་ཡང་གསུམ་ཀ་ལ་མཐོང་ལ། གང་ཟག་དམ་པ་མཚན་ཉིད་ཡོངས་སུ་རྫོགས་པ་ཡང་གསུམ་ཀ་ལ་མཐོང་བའི་ཕྱིར་འདི་ན་ཁྱད་པར་མ་མཐོང་ངོ་། ། རྒོལ་བ་གསུམ་པ་བཟློག་པ་བསྟན་ཟིན་ཏོ། ། ། །བཞི་པ་དུས་སྙིགས་པའི་ཕྱིར་གསང་སྔགས་སྤྱད་པའི་དུས་མ་ཡིན་ནོ། ། ཞེས་ཟེར་བ་འདིའང་ཡང་དག་པ་མ་ཡིན་ཏེ། དུས་སྙིགས་པ་ཉིད་ཀྱི་ཚེ་རྡོ་རྗེ་ཐེག་པ་འབྱུང་བར་རིགས་ཏེ། སྙིགས་མའི་དུས་སུ་ཡང་དམན་པའི་ལུས་ཀྱིས་སངས་རྒྱས་འགྲུབ་པར་བཤད་པའི་ཕྱིར་རོ། ། ཡང་གསང་སྔགས་འདི་ནི་བསྐལ་པ་གོང་འོག་ཐམས་ཅད་དུའང་མི་འབྱུང་ལ། བསྐལ་པ་བཟང་པོ་འདི་ལའང་ཤཱཀྱ་ཐུབ་པ་མ་ཡིན་པ་གཞན་ལ་མི་འབྱུང་སྟེ། དེ་སྐད་དུ་རྣམ་སྣང་མངོན་བྱང་གི་རྒྱུད་ལས། འཇིག་རྟེན་དུ་ནི་ཀུན་མཁྱེན་དག། ཨུ་དུམ་ཝཱ་རའི་མེ་ཏོག་ལྟར། ། བརྒྱ་ལམ་ན་ནི་རེས་འགའ་ཞིག། འབྱུང་འགྱུར་ཡང་ནི་མི་འབྱུང་ངོ་། ། གསང་སྔགས་སྤྱོད་པའི་ཚུལ་འབྱུང་བ། ། དེ་བས་ཀྱང་ནི་དཀོན་པ་སྟེ། ། ཞེས་གསུངས་ལ། དཔལ་གསང་བ་འདུས་པ་ལས་ཀྱང་། ཐུབ་པ་ཆེན་པོ་མར་མེ་མཛད་ནས་ཐུབ་པ་ཆེན་པོ་འོད་སྲུངས་ཀྱི་བར་གྱིས་ཀྱང་གསང་སྔགས་མ་གསུངས་ཏེ་ཞེས་བྱ་བ་ལ་སོགས་པ་རྒྱ་ཆེར་གསུངས་སོ། ། དེས་ན་སླན་ཆད་མི་འབྱུང་བའི་ཕྱིར་གསང་སྔགས་སྤྱོད་པའི་དུས་མཆོག་ཏུ་གྱུར་པ་ནི་ད་ལྟ་ཉིད་ཡིན་ནོ། ། དེའི་ཕྱིར་ན་སྡེ་སྣོད་གཞན་སྤྱད་པའི་དུས་མ་ཡིན་ཏེ། འབྲས་བུའི་དུས་གསུམ་ནི་འདས། སྒྲུབ་པའི་དུས་གསུམ་ཡང་འདས༑  ལུང་གི་དུས་གསུམ་ཡང་སྙིགས་མར་བབ་པས་ཐེག་པ་གཞན་བསྒྲུབས་ཀྱང་འབྲས་བུ་མི་འགྲུབ་པར་ཐུན་མོང་བ་ཐམས་ཅད་མཐུན་པར་སྨྲ་བ་ཡིན་ལ། གསང་སྔགས་ཀྱིས་སྙིགས་མའི་དུས་སུ་ཡང་འགྲུབ་པ་ནི། ཧེ་རུ་ཀ་མངོན་པར་འབྱུང་བ་ལས་ཀྱང་། ཧེ་རུ་ཀ་དཔལ་གཟུང་བྱས་ན། ། སྙྀགས་མའི་དུས་སུ་འགྲུབ་པར་འགྱུར། ། ཞེས་གསུངས་ལ། རྣལ་འབྱོར་མ་ཀུན་ཏུ་སྤྱོད་པ་ལས་ཀྱང་། ཕ་རོལ་ཏུ་ཕྱིན་པའི་ཐེག་པས་སྙིགས་མའི་དུས་སུ་མི་འགྲུབ་པར་གསུངས་ཏེ། འདི་སྐད་དུ། གཞན་ཡང་ཕྱི་མའི་དུས་ཀྱི་ཚེ། ། དུས་མཐར་དངོས་གྲུབ་མི་ཐོབ་སྟེ། ། དཀའ་ཐུབ་ཀྱིས་ནི་གདུངས་པས་ན། ། བློ་ནི་གཞན་དུ་གཡེངས་ཕྱྀར་རོ། ། ཞེས་གསུངས་སོ། ། དེས་ན་རྡོ་རྗེ་ཐེག་པ་སྤྱད་པའི་དུས་ནི་སྙིགས་མའི་དུས་ད་ལྟ་ཉིད་ཡིན་པས་ན་གསང་སྔགས་ཀྱི་ཚུལ་འདི་ལ་མཆོག་ཏུ་དད་པར་བྱའོ། ། ལོག་རྟོག་སེལ་བ་གསལ་པོར་བཀོད་པ་ཡི། ། དགེ་བ་དེས་ནི་འགྲོ་བ་མ་ལུས་པ། ། རྡོ་རྗེ་ཐེག་ལ་དད་པ་མཆོག་ཐོབ་སྟེ། ། སྔགས་ཚུལ་རྒྱ་མཚོར་ཕྱིན་ནས་ཀུན་མཁྱེན་ཤོག༑ རྡོ་རྗེ་ཐེག་པའི་རྩ་བའི་ལྟུང་བའི་རྒྱ་ཆེར་བཤད་པ་འཁྲུལ་པ་སྤོང་བ་ཞེས་བྱ་བ་ལས་ལོག་པར་རྟོག་པ་བསལ་བའི་སྐབས་ཏེ་ལེའུ་གསུམ་པའོ། ། ། །འདིར་ལེགས་པར་སྨྲས་པ་ནི། རྡོ་རྗེ་ཐེག་ལ་དད་ཀྱང་མ་སྨིན་པས། ། ཟབ་མོ་བསྒོམས་ཀྱང་འབྲས་བུ་ངན་འགྲོ་ལས། ། མཆོག་གཞན་མི་འགྲུབ་སངས་རྒྱས་གསུངས་པས་ན། ། བླ་མ་མཆོག་ལ་དབང་བསྐུར་ནོད་པར་མཛོད། ། དབང་ཐོབ་མན་ངག་ཟབ་མོ་འཚལ་བ་ཡིས། ། ས་སྟེང་རྒྱས་པར་ཀུན་ཏུ་བཙལ་བྱས་ཀྱང་༑ ༑ ཕན་པའི་དོན་པོ་མན་ངག་དམ་ཚིག་སྟེ། ། འདི་མེད་འགྲམ་རྩ་ཟད་པའི་ཁང་རུལ་བཞིན། ། ལེགས་པར་སྨིན་པས་དམ་ཚིག་བསྲུང་བྱས་ན། ། རིམ་གཉིས་ཟབ་མོའི་མན་ངག་མ་བསྟེན་ཀྱང་། ། སྐྱེ་བ་བཅུ་དྲུག་དག་ན་འགྲུབ་བོ་ཞེས། ། འགྲོ་བའི་རྩ་ལག་ཕན་པར་མཛད་པས་གསུངས། ། བདག་ནི་ཐོས་ཉུང་ཤེས་རབ་མིག་བྲལ་ཀྱང་། ། དྲི་མེད་རྒྱུད་ལས་ལེགས་གསུངས་མཐོང་བས་ན། ། དབང་བླངས་དམ་ཚིག་བསྲུང་བར་མཛོད་ཅིག་ཅེས། ། ཀུན་ལ་ཐལ་མོ་སྦྱར་ནས་གསོལ་བ་འདེབས། ། གསང་སྔགས་འཛིན་པ་གྲགས་པ་རྒྱལ་མཚན་ལ། ། བཙོང་གའི་དགེ་སློང་རྡོ་རྗེ་གྲོགས་མཆེད་ཀྱིས། ། དད་ཅིང་གུས་པས་མང་དུ་གསོལ་བཏབ་སྟཻ༑ ༑དཔལ་ལྡན་ས་སྐྱའི་དགོན་པར་འབད་དེ་བྲིས། ། འདི་བགྱིས་པ་ལས་དུབ་པར་གྱུར་པ་ཡི། ། དགེ་བ་དྲི་མེད་མཐའ་ཡས་གང་ཐོབ་དེས། ། ནམ་མཁའི་མཐས་གཏུགས་གྱུར་པའི་སེམས་ཅན་རྣམས། ། ཀུན་མཁྱེན་རྒྱལ་བའི་གོ་འཕང་ཐོབ་པར་ཤོག ༑ དྲི་མེད་རྒྱུད་དོན་སྣང་བྱེད་རྒྱལ་པོ་མཆོག། བླ་མའི་མན་ངག་བརྩོན་པའི་ཤིང་རྟས་དྲངས། ། ལོག་རྟོག་འཁྲུལ་པའི་མུན་པ་བསལ་བའི་ཕྱིར། ཉི་མའི་འོད་བཞིན་ས་སྟེང་རྒྱས་པར་ཤོགརྡོ་རྗེ་ཐེག་པའི་རྩ་བའི་ལྟུང་བའི་རྒྱ་ཆེར་འགྲེལ་པ་འཁྲུལ་པ་སྤོང་བ་ཞེས་བྱ་བཤཱཀྱའི་དགེ་བསྙེན་ཐེག་པ་མཆོག་གི་རྣལ་འབྱོར་པ་གྲགས་པ་རྒྱལ་མཚན་གྱིས་ཉེ་བར་སྦྱར་བ་འདི་ཡོངས་སུ་རྫོགས་སོ། ། ། །